KIRJALLINEN KYSYMYS E-3357/00 esittäjä(t): Sergio Berlato (UEN) komissiolle. Energia-alan epäoikeudenmukainen verotus.



Virallinen lehti nro 163 E , 06/06/2001 s. 0098 - 0099



KIRJALLINEN KYSYMYS E-3357/00 esittäjä(t): Sergio Berlato (UEN) komissiolle (27. lokakuuta 2000) Aihe: Energia-alan epäoikeudenmukainen verotus 1. Niin kutsutulla Bersani-asetuksella käynnistettyä sähkömarkkinoiden vapauttamista ei vielä ole konkreettisesti toteutettu johtuen jatkuvasta tarjonnan puutteesta, joka on aiheuttanut hintojen nousun lähelle ylintä sallittua markkina-arvoa. 2. Sähkön hinta on edelleen noussut öljyn hinnannousun vuoksi. 3. Järjestelmän tekee vielä jäykemmäksi se, että puolet jo ennestäänkin niukasta tuontikapasiteetista on varattu Enelin tekemille pitkäaikaisille tuontisopimuksille, jotka olivat voimassa jo vapauttamisen alkaessa. Lisäksi vuonna 2001 jäljellä olevasta tuontikapasiteetista päätetään huutokauppamenettelyssä, johon kuuluu tullien määrittely, mikä johtaa maahantuodun energian hintojen nousuun. 4. Energiaviranomaisten käyttöönottama uusi hinnoittelujärjestelmä on aiheuttanut sen, että kontrolloidut hinnat ovat nousseet lisää. 5. Tällainen tilanne vääristää kilpailua siinä mielessä, että siitä aiheutuu haittaa italialaisille yrityksille, jotka joutuvat maksamaan kalliimpia maksuja kuin niiden kilpailijat muissa Euroopan maissa, joissa markkinat on kokonaan vapautettu. Aikooko komissio ryhtyä toimiin tasapainottaakseen uudelleen tällä alalla vallitsevan tilanteen ja turvatakseen italialaisten yritysten kilpailukyvyn? Mario Montin komission puolesta antama vastaus (6. joulukuuta 2000) Komissio seuraa tarkkaan Italian sähkömarkkinoiden vapauttamisprosessia ja on kysyjän tavoin huolissaan sähkön hinnankorotuksista ja niiden haittavaikutuksista italialaisten yritysten kilpailukyvylle. Kysyjän mukaan sähkön tarjontaan liittyvät ongelmat ovat yksi syy siihen, että sähkön hinta on noussut suhteellisen korkeaksi asiakkaille. Tarjonnan saaminen kilpailukykyiseksi vie kuitenkin aikaa ja riippuu siitä, saadaanko sähkön myyntimarkkinoille uusia yrittäjiä, jotka voivat tarjota vaihtoehdon aiemmalle monopoliyritykselle ENEL S.p.A:lle. Bersani-asetukseen (16. maaliskuuta 1999 annettu Italian asetus n:o 7) sisältyvät säännöt, joiden mukaan tuotantokapasiteettia myydään yhteensä 15 000 megawattia (MW), auttavat lisäämään tarjontaa, jos ne pannaan täytäntöön nopeasti ja avoimesti. Sähkön tuonti ulkomailta lisäisi myös kilpailua, elleivät sen esteenä olisi kytkentäkapasiteettia koskevat rajoitukset, kuten kysyjä aivan oikein korostaakin. Komissio on aloittanut virallisen menettelyn (COMP/E-3/37937) ongelmista, joita aiheutuu siitä, että kytkentäkapasiteetti varataan pitkäaikaisille tuontisopimuksille. Asiaa tutkitaan parhaillaan, joten tutkinnan tuloksista ei vielä tässä vaiheessa voida sanoa mitään varmaa. Komissiossa pohditaan myös Euroopan sähköalan sääntelyviranomaisten kanssa kytkentäkapasiteettien erilaisia jakamismenettelyjä. Tarkoituksena on löytää ratkaisuja, joihin ei liity syrjintää, jotka eivät luo esteitä jäsenvaltioiden väliselle sähkön kaupalle ja joiden avulla kytkentäkapasiteetteja voidaan kehittää. Huutokauppamenettelyt voivat tietyin edellytyksin täyttää nämä vaatimukset, vaikka ne nostavatkin tuontisähkön hintaa. Kysyjä mainitsee öljyn hinnannousun yhtenä syynä sähkön hinnankorotuksiin. Komissio on seurannut huolestuneena öljyn hintakehitystä ja laatinut tiedonannon, joka koskee Euroopan unionin öljynsaantia(1). Se laatii myös parhaillaan asiakirjaa energian toimitusvarmuudesta. Komissio soveltaa jäsenvaltioiden kilpailuviranomaisten kanssa jatkossakin tarkasti ja tiukasti kilpailusääntöjä energiasektoriin. (1) KOM(2000) 631.